Vertroulikheid by Jan Taks word heroorweeg | Netwerk24
02 Maart 2018 16:54
Ismail Momoniat, adjunk-direkteur-generaal van finansiële beleid van die nasionale tesourie.
Die tekort in belastinginkomste kan nie net voor die deur van die swak ekonomie gelê word nie.
Dit is ook deels toe te skryf aan probleme in die administrasie en bestuur van die Suid-Afrikaanse Inkomstediens (SAID), het Ismail Momoniat, adjunk-direkteur-generaal van finansies, Vrydag gesê.
Hy het die parlement se gesamentlike komitees oor finansies oor die begroting voorgelig.
Malusi Gigaba, voormalige minister van finansies, het verlede Woensdag in sy begrotingsrede gesê die belastingtekort gaan na verwagting R48,2 miljard wees.
Momoniat sê die administratiewe probleme is die rede waarom pres. Cyril Ramaphosa 'n kommissie van ondersoek aangestel het.
Hy het ook verwys na Gigaba se toespraak.
"Daar is 'n belangrike paragraaf daarin oor die aanspreeklikheidsmeganisme by die SAID wat reggestel moet word."
Dit is om te keer dat SAID-amptenare agter vertroulikheid skuil.
Momoniat sê as "almal sleg is" by 'n instelling is dit moeilik om te keer dat slegte dinge gebeur of om dit te onthul.
"Mense skuil agter vertroulikheid. Die regering moet vertroulikheid heroorweeg. Vertroulikheid moenie 'n verskoning wees om nie aanspreeklik gehou te word nie."
Hy het na die toename in korrupsie die afgelope jare verwys en dat die gebrek aan optrede deur die regering maak dat mense nie belasting wil betaal nie. Die publiek is gekant teen belastingverhogings as hulle nie sien dat die regering korrupsie bekamp nie.
Hy sê beleggers word ook afgeskrik omdat min gedoen is aan die korrupsie by staatsmaatskappye soos Eskom. – Fin24
Meer oor: Ismail Momoniat | Tesourie | Begroting 2018 | Suid-Afrikaanse Inkomstediens | Inkomstebelasting | Belasting